ધારી લો કે ગાયક તલત મહેમૂદની ત્રણ કલાકની વિડિયો એમણે બનાવી હોય. તો એમાં તલત મહેમૂદનાં બાળપણ, યુવાવસ્થાની તસવીરોથી માંડીને આગળ વધતાં એમની સંગીતયાત્રાની સાલવાર માહિતી, ગીતો, દ્રશ્યો સામેલ કરવા ઉપરાંત, પોતાની માહિતીદર્શક કોમેન્ટ્રી, ફિલ્મોનાં પોસ્ટર્સ, દ્રશ્યો, વિવિધ ફોટોગ્રાફ્સ અને છેવટ એમના મૃતદેહના દર્શન સુધીના હરેક તબક્કા આવી જાય. અને અલબત્ત, પાછળ તલત મહેમૂદના મધઝરતા કંઠનો રસથાળ પણ મળ્યા જ કરે છે.